2001E0554 — FI — 21.12.2006 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON YHTEINEN TOIMINTA 20 päivältä heinäkuuta 2001, Euroopan unionin turvallisuusalan tutkimuslaitoksen perustamisesta (2001/554/YUTP) (EYV L 200, 25.7.2001, p.1)

Muutettu:





Oikaisu









▼B

NEUVOSTON YHTEINEN TOIMINTA

20 päivältä heinäkuuta 2001,

Euroopan unionin turvallisuusalan tutkimuslaitoksen perustamisesta

(2001/554/YUTP)







EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Neuvosto pääsi 10 päivänä marraskuuta 2000 periaatteelliseen yhteisymmärrykseen Euroopan unionin turvallisuusalan tutkimuslaitoksen perustamisesta. Tutkimuslaitokseen päätettiin sisällyttää Länsi-Euroopan Unionin (WEU) nykyisten rakenteiden asiaan kuuluvat osat. (2) Euroopan unionin turvallisuusalan tutkimuslaitoksen perustamisella edistetään yhteisen ulko- ja turvallisuuspolitiikan (YUTP) ja erityisesti Euroopan turvallisuus- ja puolustuspolitiikan (ETPP) toteuttamista. (3) Tutkimuslaitoksen perussäännön ja rakenteen olisi mahdollistettava, että laitos vastaa Euroopan unionin ja sen jäsenvaltioiden vaatimuksia ja täyttää tehtävänsä tiiviissä yhteistyössä yhteisön sekä kansallisten ja kansainvälisten instituutioiden kanssa. (4) Euroopan unionin turvallisuusalan tutkimuslaitoksen olisi oltava oikeushenkilö ja toimittava tieteellisesti täysin riippumattomasti. Samalla sen olisi oltava läheisessä yhteydessä neuvostoon ja otettava asianmukaisesti huomioon Euroopan unionin ja sen toimielinten yleiset poliittiset tehtävät, sekä katsoo seuraavaa: ON HYVÄKSYNYT TÄMÄN YHTEISEN TOIMINNAN:







1 artikla

Perustaminen

1. Perustetaan Euroopan unionin turvallisuusalan tutkimuslaitos (EUTT), jäljempänä ”tutkimuslaitos”. Tutkimuslaitos aloittaa toimintansa 1 päivänä tammikuuta 2002.

2. Tutkimuslaitoksen toimipaikka on Pariisissa.

3. WEU antaa käyttöön alkuvaiheen infrastruktuurin.

▼C1

2 artikla

Tehtävät

Tutkimuslaitos osallistuu YUTP:n (yhteinen ulko- ja turvallisuuspolitiikka) ja erityisesti ETPP:n (Euroopan turvallisuus- ja puolustuspolitiikka) kehittämiseen Euroopan turvallisuusstrategian mukaisesti. Tätä varten se tekee akateemista tutkimusta ja poliittisia analyyseja, järjestää seminaareja ja toteuttaa tiedotus- ja viestintätoimintaa kyseisellä alalla. Tutkimuslaitoksen työllä edistetään muun muassa transatlanttista vuoropuhelua. Tutkimuslaitoksen työssä käytetään verkostoa, jonka avulla vaihdetaan tietoja muiden tutkimuslaitosten ja asiantuntijaryhmien kanssa sekä Euroopan unionissa että sen ulkopuolella. Tutkimuslaitoksen työn tuloksia levitetään mahdollisimman laajasti lukuun ottamatta turvaluokiteltuja tietoja, joihin sovelletaan päätöksessä 2001/264/EY ( 1 ) vahvistettuja neuvoston turvallisuussääntöjä.

▼B

3 artikla

Poliittinen valvonta

Poliittisten ja turvallisuusasioiden komitea hoitaa YUTP:n ja erityisesti ETPP:n alan toimeksiantonsa mukaisesti tutkimuslaitoksen toiminnan poliittisen valvonnan, puuttumatta kuitenkaan tutkimuslaitoksen tieteelliseen riippumattomuuteen tutkimus- ja seminaaritoiminnan toteuttamisessa.

4 artikla

Oikeushenkilöllisyys

Tutkimuslaitoksella on sellainen oikeushenkilön asema, joka on tarpeen sen tehtävien täyttämiseksi ja tavoitteisiin pääsemiseksi. Kukin jäsenvaltio toteuttaa toimenpiteet myöntääkseen sille lainsäädäntönsä nojalla tarvittavan oikeushenkilöille myönnettävän oikeustoimikelpoisuuden. Tutkimuslaitos voi erityisesti hankkia tai luovuttaa kiinteää ja irtainta omaisuutta sekä olla kantajana ja vastaajana oikeudenkäynnissä. Tutkimuslaitos on voittoa tavoittelematon yhteisö.

5 artikla

Johtokunta

1. Tutkimuslaitoksella on johtokunta, joka hyväksyy sen vuosittaisen ja pitkän aikavälin työohjelman ja asianmukaisen talousarvion. Johtokunta keskustelee tutkimuslaitoksen toimintaan ja henkilöstöön liittyvistä asioista.

2. Johtokunnan puheenjohtajana on korkeana edustajana toimiva neuvoston pääsihteeri tai tämän poissa ollessa hänen edustajansa. Korkeana edustajana toimiva neuvoston pääsihteeri antaa neuvostolle tietoja johtokunnan työskentelystä.

3. Kukin jäsenvaltio nimeää johtokuntaan yhden edustajan ja komissio yhden. Kutakin johtokunnan jäsentä voi edustaa tai hänellä voi olla mukanaan varajäsen. Jäsenvaltioiden tai komission asianmukaisesti todentamat nimeämiskirjeet osoitetaan korkeana edustajana toimivalle neuvoston pääsihteerille.

4. Tutkimuslaitoksen johtaja tai hänen edustajansa osallistuu yleensä johtokunnan kokouksiin. Myös sotilasesikunnan pääjohtaja ja sotilaskomitean puheenjohtaja tai heidän edustajansa voivat osallistua johtokunnan kokouksiin.

▼M1

5. Jäsenvaltioiden edustajat tekevät johtokunnan päätökset määräenemmistöllä, ja äänet painotetaan Euroopan unionista tehdyn sopimuksen 23 artiklan 2 kohdan kolmannen alakohdan mukaisesti, sanotun kuitenkaan rajoittamatta tämän yhteisen toiminnan 12 artiklan 2 kohdan soveltamista. Johtokunta vahvistaa työjärjestyksensä.

▼B

6. Johtokunta voi päättää perustaa tilapäisiä työryhmiä ja pysyviä komiteoita, joiden muoto on sama kuin johtokunnan ja jotka käsittelevät johtokunnan toimialaan kuuluvia kysymyksiä tai asioita ja toimivat sen valvonnassa. Päätöksessä tällaisen työryhmän tai komitean perustamisesta määritellään sen toimeksianto, kokoonpano ja toimiaika.

7. Johtokunta kokoontuu puheenjohtajansa kutsusta vähintään kahdesti vuodessa sekä, lisäksi vähintään jäsentensä kolmasosan pyynnöstä.

6 artikla

Johtaja

1. Johtokunta nimittää tutkimuslaitoksen johtajaksi jäsenvaltion kansalaisen. Jäsenvaltioiden on toimitettava tiedot ehdokkaista korkeana edustajana toimivalle neuvoston pääsihteerille, joka toimittaa ne edelleen johtokunnalle. Johtaja nimitetään kolmeksi vuodeksi, ja toimikautta voidaan pidentää kahdella vuodella.

2. Johtaja vastaa tutkimuslaitoksen muun henkilöstön palvelukseen ottamisesta. Tutkijoiden nimittämisestä on johtokunnan jäsenille ilmoitettava etukäteen.

3. Johtaja huolehtii tutkimuslaitoksen tehtävien täyttämisestä 2 artiklan mukaisesti. Lisäksi johtaja huolehtii tutkimuslaitoksen hyvästä asiantuntemuksesta ja korkeasta ammattitaidosta sekä tehokkaasta ja tuloksellisesta työskentelystä.

Johtaja vastaa myös seuraavista tehtävistä:

— ehdotuksen laatiminen tutkimuslaitoksen vuotuiseksi työohjelmaksi sekä sen toimintaa koskevaksi vuosikertomukseksi;

— johtokunnan työskentelyn valmistelu, johon kuuluu erityisesti tutkimuslaitoksen vuosittaista työohjelmaa koskevan ehdotuksen käsittely;

— tutkimuslaitoksen juoksevien asioiden hallinto;

— kaikki henkilöstökysymykset;

— tutkimuslaitoksen tilinpäätöksen laatiminen ja sen talousarvion toteuttaminen;

— vuotuisen työohjelman antaminen tiedoksi poliittisten ja turvallisuusasioiden komitealle;

— huolehtiminen yhteyksistä ja läheisestä yhteistyöstä yhteisön, kansallisten ja kansainvälisten kyseisen alan laitosten kanssa.

▼C1

3 a. Johtajaa voi avustaa apulaisjohtaja erityisesti 2 artiklan mukaisten tutkimuslaitoksen tehtävien hoidossa, jos johtokunta niin päättää ottaen huomioon rahoitusvaikutukset sen jälkeen, kun jäsenvaltioiden edustajat ovat yksimielisesti hyväksyneet vuotuisen talousarvion.

Johtaja nimittää apulaisjohtajan johtokunnan hyväksyttyä asian. Apulaisjohtaja nimitetään kolmen vuoden kaudeksi, ja toimikautta voidaan jatkaa yhdellä kolmivuotiskaudella.

▼B

4. Johtajalla on tutkimuslaitoksen hyväksytyn työohjelman ja talousarvion puitteissa valtuudet tehdä sopimuksia, ottaa palvelukseen talousarviossa hyväksytty henkilöstö ja hyväksyä tutkimuslaitoksen toiminnan kannalta välttämättömät menot.

5. Johtaja laatii vuosikertomuksen tutkimuslaitoksen toiminnasta seuraavan vuoden maaliskuun 31 päivään mennessä. Kertomus toimitetaan johtokunnalle ja neuvostolle, joka toimittaa sen edelleen Euroopan parlamentille, komissiolle ja jäsenvaltioille.

6. Johtaja raportoi toimistaan johtokunnalle.

7. Johtaja on tutkimuslaitoksen laillinen edustaja.

▼M1

7 artikla

Henkilöstö

1. Tutkimuslaitoksen henkilöstöllä, joka koostuu tutkijoista ja hallintohenkilöstöstä, on sopimussuhteisten työntekijöiden asema, ja heidät otetaan palvelukseen jäsenvaltioiden kansalaisten keskuudesta.

2. Tutkimuslaitoksen tutkijat ja apulaisjohtaja otetaan palvelukseen heillä YUTP:sta sekä erityisesti ETPP:sta olevien ansioiden ja akateemisen asiantuntemuksen perusteella sekä oikeudenmukaisten ja avoimien kilpailumenettelyjen kautta.

▼B

8 artikla

Henkilöstöä koskevat määräykset

Neuvosto hyväksyy henkilöstöä koskevat määräykset tutkimuslaitoksen johtajan suosituksesta.

9 artikla

Tieteellinen riippumattomuus

Johtaja ja tutkijat nauttivat tieteellistä riippumattomuutta tutkimuslaitoksen tutkimus- ja seminaaritoimintaa toteuttaessaan.

▼M1

10 artikla

Työohjelma

1. Johtaja laatii kunkin vuoden syyskuun 30 päivään mennessä luonnoksen seuraavan vuoden vuotuiseksi työohjelmaksi, johon liitetään ohjeelliset pitkän aikavälin tulevaisuudennäkymät seuraaville vuosille, ja toimittaa sen johtokunnalle.

2. Johtokunta hyväksyy vuotuisen työohjelman kunkin vuoden marraskuun 30 päivään mennessä.

▼B

11 artikla

Talousarvio

1. Tutkimuslaitoksen kaikki tulo- ja menoerät sisällytetään kutakin kalenterivuotta vastaavaa varainhoitovuotta varten laadittaviin arvioihin, ja ne otetaan tutkimuslaitoksen talousarvioon, jossa on myös luettelo henkilöstöstä.

2. Tutkimuslaitoksen talousarvioon otettujen tulojen ja menojen on oltava tasapainossa.

▼M1

3. Tutkimuslaitoksen tulot muodostuvat jäsenvaltioiden bruttokansantuloon perustuvista rahoitusosuuksista. Lisärahoitusta voidaan johtajan suostumuksella ottaa vastaan yksittäisiltä jäsenvaltioilta tai muista lähteistä erityistoimia varten.

12 artikla

Talousarviomenettely

1. Johtaja toimittaa johtokunnalle kunkin vuoden syyskuun 30 päivään mennessä tutkimuslaitoksen vuotuisen talousarvioesityksen, joka kattaa seuraavan varainhoitovuoden hallintomenot, toimintamenot ja oletetut tulot.

2. Johtokunta hyväksyy jäsenvaltioiden edustajien yksimielisellä päätöksellä tutkimuslaitoksen vuotuisen talousarvion kunkin vuoden marraskuun 30 päivään mennessä.

3. Väistämättömissä, poikkeuksellisissa tai odottamattomissa olosuhteissa johtaja voi tehdä johtokunnalle esityksen lisätalousarvioksi. Johtokunta hyväksyy lisätalousarvion jäsenvaltioiden edustajien yksimielisellä päätöksellä ottaen asianmukaisesti huomioon asian kiireellisyyden.

▼B

13 artikla

Talousarvion noudattamisen valvonta

1. Johtokunnan nimittämä riippumaton varainhoidon valvoja valvoo kaikkia menoja koskevia sitoumuksia ja maksuja sekä kaikkien tulojen kirjausta ja keruuta.

2. Johtaja toimittaa vuosittain 31 päivään maaliskuuta mennessä neuvostolle ja johtokunnalle yksityiskohtaiset tilit edellisen varainhoitovuoden kaikista tuloista ja menoista sekä kertomuksen tutkimuslaitoksen toiminnasta.

3. Johtokunta myöntää johtajalle talousarvion toteuttamista koskevan vastuuvapauden.

14 artikla

Rahoitussäännöt

Johtokunta laatii neuvoston suostumuksella ja johtajan ehdotuksesta yksityiskohtaiset rahoitussäännöt, joissa määritetään erityisesti tutkimuslaitoksen talousarvion laatimista ja toteuttamista koskeva menettely.

15 artikla

Erioikeudet ja vapaudet

Tutkimuslaitoksen, tutkimuslaitoksen johtajan ja sen henkilöstön tehtävien hoidon kannalta tarpeellisista erioikeuksista ja vapauksista määrätään jäsenvaltioiden välisellä sopimuksella.

16 artikla

Oikeudellinen vastuu

1. Sopimussuhteeseen perustuva tutkimuslaitoksen vastuu määräytyy asianomaiseen sopimukseen sovellettavan lainsäädännön mukaan.

2. Henkilöstön jäsenten henkilökohtaista vastuuta tutkimuslaitosta kohtaan säännellään tutkimuslaitoksen henkilöstöön sovellettavilla asiaa koskevilla määräyksillä.

▼M1

17 artikla

Palvelukseen lähettäminen

1. Jäsenvaltiot ja kolmannet valtiot voivat johtajan suostumuksella lähettää tutkimuslaitokseen rajoitetuksi ajaksi vierailevia tutkijoita osallistumaan tutkimuslaitoksen toimintaan 2 artiklan mukaisesti.

2. Johtajan suostumuksella voidaan tutkimuslaitokseen lähettää asiantuntijoita jäsenvaltioista ja virkamiehiä EU:n toimielimistä tai virastoista määräajaksi tutkimuslaitoksen organisaatiorakenteeseen kuuluviin toimiin ja/tai erityistehtäviin ja -hankkeisiin.

3. Henkilöstön jäseniä voidaan lähettää määräajaksi yksikön edun vuoksi tutkimuslaitoksen ulkopuoliseen tehtävään tutkimuslaitoksen henkilöstöä koskevien säännösten mukaisesti.

4. Johtokunta hyväksyy johtajan ehdotuksesta tilapäistä työskentelyä koskevat määräykset.

▼B

18 artikla

Oikeus tutustua asiakirjoihin

Johtokunta hyväksyy johtajan ehdotuksesta 30 päivään kesäkuuta 2002 mennessä säännöt tutkimuslaitoksen asiakirjojen saamisesta yleisön tutustuttavaksi ottaen huomioon Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 1049/2001 ( 2 ) säädetyt periaatteet ja rajoitukset.

▼M1

18 a artikla

Komission osallistuminen

Komissio osallistuu tiiviisti tutkimuslaitoksen työhön. Tutkimuslaitos luo komissioon tarvittaessa yhteistyösuhteet asiantuntemuksen ja neuvojen vaihtamiseksi yhteistä etua koskevilla aloilla.

▼M1

19 artikla

Raportointi

Korkeana edustajana toimiva pääsihteeri esittää neuvostolle 31 päivään heinäkuuta 2011 mennessä tutkimuslaitoksen toimintaa koskevan kertomuksen ja liittää siihen tarvittaessa aiheellisia suosituksia laitoksen edelleenkehittämistä varten.

▼B

20 artikla

Siirtymäsäännökset

▼M1 —————

▼B

3. Tutkimuslaitos korvaa työnantajana WEU:n 31 päivänä joulukuuta 2001 palveluksessa olevan henkilöstön osalta. Uusi työnantaja noudattaa voimassaolevista työsopimuksista johtuvia velvoitteita, siten kuin ne määritellään sovellettavissa asiakirjoissa.

▼M1 —————

▼B

21 artikla

Tämä yhteinen toiminta tulee voimaan päivänä, jona se hyväksytään.

22 artikla

Tämä yhteinen toiminta julkaistaan virallisessa lehdessä.